b'\n_START_ARTICLE_\nKosovas\n_START_SECTION_\nPolitin\xc4\x97 sistema\n_START_PARAGRAPH_\nPolitin\xc4\x97 sistema\xc2\xa0\xe2\x80\x93 demokratinis parlamentarizmas. Parlamente 120 nari\xc5\xb3. I\xc5\xa1 j\xc5\xb3 100 yra renkami rinkimuose, o lik\xc4\x99 20 paskirstomi pagal grupes (i\xc5\xa1 kuri\xc5\xb3 10 viet\xc5\xb3 skiriama serbams). Kosovo parlamentas renka \xc5\xa1alies prezident\xc4\x85. Nuo 2011\xc2\xa0m. baland\xc5\xbeio 7 d. \xc5\xa1aliai vadovauja pirmoji moteris prezident\xc4\x97\xc2\xa0\xe2\x80\x93 Atifete Jahjaga. \xc5\xa0alies vyriausybei vadovauja ministras pirmininkas. Nuo 2008\xc2\xa0m. \xc5\xa1ias pareigas eina Demokrat\xc5\xb3 partijos lyderis Hashim Tha\xc3\xa7i. Po 2010\xc2\xa0m. parlamento rinkim\xc5\xb3 daugiausiai viet\xc5\xb3 priklauso \xc5\xa1alies Demokrat\xc5\xb3 partijai (34 vietos), Demokrat\xc5\xb3 lygai (27) ir radikali\xc5\xb3 pa\xc5\xbei\xc5\xabr\xc5\xb3 nacionalistinei Apsisprendimo partijai (\xe2\x80\x9eVet\xc3\xabvendosje!\xe2\x80\x9c, 11 viet\xc5\xb3). 2017 m. bir\xc5\xbeelio 11 d. \xc4\xafvyko pirmalaikiai parlamento rinkimai. Daugiausiai viet\xc5\xb3 (39 vietos) parlamente gavo Demokrat\xc5\xb3 partija.\n_START_SECTION_\nGeografija\n_START_PARAGRAPH_\nKosovas yra 10 905 kvadratini\xc5\xb3 kilometr\xc5\xb3 ploto ir turi 1,8 milijonus gyventoj\xc5\xb3 (\xe2\x80\x9eLiet. rytas\xe2\x80\x9c/Rytai-Vakarai, 2010-11-20, Nr.46/(891))._NEWLINE_Did\xc5\xbeiausias miestas yra Pri\xc5\xa1tina, kuri turi apie 600 000 gyventoj\xc5\xb3. Antras pagal dyd\xc4\xaf yra Prizreno miestas, kuris yra \xc5\xa1alies pietvakariuose. Vakaruose yra Pe\xc4\x8das, turintis 154 000 gyventoj\xc5\xb3. \xc5\xa0iaur\xc4\x97je Kosovska Mitrovica su 110 000 gyventoj\xc5\xb3. Kit\xc5\xb3 miest\xc5\xb3 gyventoj\xc5\xb3 skai\xc4\x8dius yra ma\xc5\xbeiau nei 97 000._NEWLINE_Klimatas Kosove yra \xc5\xbeemyninis, su \xc5\xa1iltomis vasaromis ir \xc5\xa1altomis su sniegu \xc5\xbeiemomis._NEWLINE_Kosovas turi dvi svarbiausias lygumas: Metohijos baseinas, esantis Kosovo vakarin\xc4\x97je dalyje, bei Kosovo lyguma esanti rytin\xc4\x97je dalyje._NEWLINE_Did\xc5\xbeioji dalis Kosovo vietov\xc4\x97s yra kalnuota. \xc5\xa0ar Kalnai yra esantys pietuose ir pietry\xc4\x8diuose, kurie riboja Makedonij\xc4\x85. Tai yra vienas i\xc5\xa1 srities populiariausi\xc5\xb3 turistini\xc5\xb3 ir slidin\xc4\x97jimo poilsio viet\xc5\xb3, su Brezovica ir Prevalac kaip svarbiausi turistiniai centrai. Kalnuotoje srityje yra auk\xc5\xa1\xc4\x8diausias Kosovo kalnas\xc2\xa0\xe2\x80\x93 D\xc5\xbeeravica, 2656\xc2\xa0metrai vir\xc5\xa1 j\xc5\xabros lygio, esantis pietvakariuose, ribojasi su Juodkalnija ir Albanija._NEWLINE_Kosove yra kelios \xc5\xbeinomos up\xc4\x97s ir e\xc5\xbeerai. Svarbiausios up\xc4\x97s yra Baltasis Drinas, tekantis \xc4\xaf Adrijos j\xc5\xabr\xc4\x85, Sitnika, Morava, Golakas, ir Ibaras, kuris yra \xc5\xa1alies \xc5\xa1iaur\xc4\x97je._NEWLINE_Svarbiausi e\xc5\xbeerai yra Gazivoda (380 milijon\xc5\xb3 m\xc2\xb3) \xc5\xa1iaur\xc4\x97s vakarin\xc4\x97je dalyje, Radonikas (113 milijon\xc5\xb3 m\xc2\xb3) pietvakari\xc5\xb3 dalyje, Batlava (40 milijon\xc5\xb3 m\xc2\xb3) ir Badovakas (26 milijonai m\xc2\xb3) \xc5\xa1iaur\xc4\x97s rytuose.\n_START_SECTION_\nKalbos\n_START_PARAGRAPH_\nKosovo albanai kalba savo alban\xc5\xb3 kalbos tarme, ta\xc4\x8diau bendrin\xc4\x97 alban\xc5\xb3 kalba yra pla\xc4\x8diai vartojama kaip oficiali kalba. Serb\xc5\xb3 kalba kalba yra taip pat oficiali. Kitos pla\xc4\x8diau vartojamos kalbos yra bosni\xc5\xb3, rom\xc5\xb3 ir turk\xc5\xb3.\n_START_SECTION_\nReligija\n_START_PARAGRAPH_\nDominuojanti religija Kosove yra islamas, kur\xc4\xaf \xc4\xaf region\xc4\x85 atne\xc5\xa1\xc4\x97 XV am\xc5\xbeiuje teritorij\xc4\x85 u\xc5\xbekariav\xc4\x99 osmanai. Did\xc5\xbeioji dalis Kosovo musulmon\xc5\xb3 yra sunitai, taip pat yra bekta\xc5\xa1i pakraipos atstov\xc5\xb3. Islam\xc4\x85 i\xc5\xa1pa\xc5\xbe\xc4\xafsta daugelis etnini\xc5\xb3 alban\xc5\xb3, bosni\xc5\xb3, gorani\xc5\xb3, turk\xc5\xb3, ir kai kurie \xc4\x8digonai, egiptie\xc4\x8diai bei a\xc5\xa1lakaliai. Vis d\xc4\x97lto, islamas yra nelabai \xc4\xafsi\xc5\xa1aknij\xc4\x99s \xc4\xaf Kosovo visuomen\xc4\x99, kurios didel\xc4\x99 dal\xc4\xaf sudaro netikintieji. Ma\xc5\xbedaug 3\xc2\xa0% Kosovo etnini\xc5\xb3 alban\xc5\xb3 teb\xc4\x97ra Romos katalikai, o dauguma i\xc5\xa1 ma\xc5\xbedaug 100 000 serb\xc5\xb3 yra sta\xc4\x8diatikiai.\n_START_SECTION_\nEkonomika\n_START_PARAGRAPH_\nKosovo valstyb\xc4\x97 pra\xc4\x97jus 9 metams patiria daug sunkum\xc5\xb3\xc2\xa0\xe2\x80\x93 auk\xc5\xa1tas nedarbas, nusikalstamumas, tod\xc4\x97l nepriklausomyb\xc4\x97s sprendimas yra radikalus siekis \xc4\xafveikti minimas negeroves integruojantis \xc4\xaf ES ir NATO.\n_START_SECTION_\nSportas\n_START_PARAGRAPH_\nDauguma Kosovo sporto \xc5\xa1ak\xc5\xb3 federacij\xc5\xb3 buvo \xc4\xafkurta 2003\xc2\xa0m. pagal tuomet i\xc5\xa1leist\xc4\x85 \xe2\x80\x9eSporto \xc4\xafstatym\xc4\x85\xe2\x80\x9c. Tais pa\xc4\x8diais metais buvo \xc4\xafkurtas Kosovo olimpinis komitetas. Kadangi Kosovas nebuvo Tarptautinio olimpinio komiteto narys, jo sportininkai negal\xc4\x97jo dalyvauti Olimpin\xc4\x97se \xc5\xbeaidyn\xc4\x97se. Vienintel\xc4\x97 \xc5\xa1alies sportinink\xc4\x97, dalyvavusi 2012\xc2\xa0m. vasaros olimpin\xc4\x97se \xc5\xbeaidyn\xc4\x97se, buvo dziudo imtyninink\xc4\x97 Majlinda Kelmendi. Ji atstovavo Albanijos rinktinei. 2014 m. Kosovo olimpinis komitetas buvo pripa\xc5\xbeintas Tarptautinio olimpinio komiteto ir \xc5\xa1aliai leista nepriklausomai dalyvauti olimpin\xc4\x97se \xc5\xbeaidyn\xc4\x97se._NEWLINE_\xc5\xa0alies futbolo klubai \xc5\xbeaid\xc5\xbeia nacionalin\xc4\x97je futbolo lygoje, \xc4\xafkurtai 1945\xc2\xa0m. Lygoje \xc5\xbeaid\xc5\xbeia 12 komand\xc5\xb3, o daugkartinis \xc4\x8dempionas yra KF Prishtina klubas (10 \xc4\x8dempion\xc5\xb3 titul\xc5\xb3)._NEWLINE_Kosovo krep\xc5\xa1inio auk\xc5\xa1\xc4\x8diausioje lygoje \xc5\xbeaid\xc5\xbeia 9 klubai. Lyga \xc4\xafkurta 1991\xc2\xa0m., o daugiausiai kart\xc5\xb3 \xc4\x8dempionu tapo Sigal Prishtina klubas (8 kartus).'